Livstidsfangen Naum Conevski bliver ikke prøveløsladt.

Det er hans forsvarsadvokat, Bjørn Elmquist, netop blevet meddelt telefonisk af Østre Landsret, som dermed har stadfæstet en kendelse fra byretten.

Den 68-årige Naum Conevski er en af de mest omtalte forbrydere i nyere tid. Han har siddet fængslet i 33 år for dobbeltmordet på to unge mænd på henholdsvis 16 og 20 år.

Læs også : Dobbeltmorderen fra Femøren vil løslades efter 33 år

De to mænd camperede med en ven på Femøren på Amager, da Naum Conevski pludselig dukkede op ved deres telt om morgenen den 20. maj 1984.

Naum Conevski beordrede de tre venner ned på jorden og spurgte dem, om de ville skydes. Derefter dræbte han den 16-årige dreng og hans 20-årige kammerat med nakkeskud.

Det lykkedes for deres 16-årige ven at slippe væk, mens Naum Conevski skød efter ham.

Året efter blev Naum Conevski idømt en livstidsdom for mordene og en række andre forbrydelser.

Blev erklæret sindssyg

Under afsoningen er Naum Conevski blevet erklæret sindssyg og anbragt på Sikringen med andre dømte kriminelle, der er for psykisk syge til at være i fængslerne.

Senere er han blevet flyttet til en lukket afdeling på Psykiatrisk Center Sct. Hans i Roskilde, hvor lægerne har vurderet, at han er stabil.

I forrige uge var den tidligere taxichauffør i retten med sin advokat og anmodede om at blive prøveløsladt, så han kan rejse tilbage til sit oprindelsesland, Makedonien.

Læs også : Dobbeltmorder skal blive bag tremmer

Det gav Københavns Byret ham afslag på i maj måned, hvorefter han altså appellerede afgørelsen til landsretten.

Dobbeltmordet var ikke Naum Conevskis første kontakt med det danske retssystem. Et par år før drabene på Femøren blev han dømt for voldtægten af en kvinde, han som taxichauffør havde kørt hjem.

Der blev dog rejst så stor tvivl om hans skyld, at det blev besluttet, at retssagen skulle gå om, og få måneder før mordene på Femøren blev Naum Conevski frifundet for voldtægten.